Приложение № 15

**Програма**

**за контрол на салмонела при кокошки носачки от вида *gallus gallus* в Република България през 2022 - 2024 г.**

**Идентификация на програмата**

Държава членка: **Република България**

Заболяване: **Салмонела при кокошки носачки от вида *gallus gallus***

Период на изпълнение: **2022 – 2024 г.**

**За контакт:**

отдел „Здравеопазване на животните“,

дирекция “Здравеопазване и хуманно отношение към животните”,

Българска агенция по безопасност на храните

бул. „Пенчо Славейков“ 15A

1606, София, България

E-mail:AHW@bfsa.bg

1. **Цели на програмата**

Настоящата програма цели да се определи здравният статус на кокошки-носачки от видовете на *Gallus Gallus* в България по отношение на *Salmonella Еnteritidis* и на *Salmonella Тyphimurium* (включително монофазния *S. Typhimurium* серотип с антигенна формула 1,4,/5/,1 2 : i).

Да се достигне целта на Съюза за редуциране процента на положителните стада *S. Enteritidis* и *S. Typhimurium* (включително монофазния *S. Typhimurium* серотип с антигенна формула 1,4,/5/,1 2 : i) при възрастни кокошки носачки от вида *Gallus Gallus, в* съответсвие с чл. 1 от Регламент (ЕС) № 517/2011.

1. **Елементи на програмата**
	1. **Мерки, предвидени в програмата**
* Контрол
* Изследване
* Клане на положителните птици
* Ваксиниране
* Третиране на животински продукти
* Унищожаване на продукти
* Мониторинг или надзор
1. **Институции и организации, отговорни за изпълнението на програмата**
	1. Българска агенция по безопасност на храните

3.1.1. ЦУ на БАБХ

Дирекция „Здравеопазване и хуманно отношение към животните“:

* Разработва проект на надзорна програма за Салмонела при кокошки-носачки от видовете на *Gallus Gallus*;
* Проследява епизоотичната обстановка в съседни държави, анализи и доклади, заключения от оценки на риска, изготвени от съответни институции;
* Контролира изпълнението на надзорната програма и при необходимост въвежда изменения;
* Събира и анализира данните за стадата, изследвани за салмонелоза;
* Обобщава данните за положителните животновъдни обекти и стада;
* Контролира и анализира изпълнението на надзорната програма и при необходимост въвежда изменения;
* Изпраща годишен доклад в Европейската комисия, съдържащи информация от изпълнението на по-горе описаните дейности.

3.1.2. Областни дирекции по безопасност на храните

* Контролират и прилагат изпълнението на Програмата за надзор на регионално ниво;
* Събират и анализират данните за стадата от региона, изследвани за салмонела;
* Обобщават данните за позитивните стада и животновъдни обекти;
* Обобщават данните за разходите за надзор на салмонела, направени на регионално ниво.
* Водят регистър в базата данни за всички животновъдни обекти с кокошки носачки;
* Изпращат в Дирекция ЗХОЖ при ЦУ на БАБХ годишни доклади, съдържащи данните, посочени по-горе.
	1. **Официални ветеринарни лекари:**
* Съдейства при разработването и актуализирането настоящата програма, съгласно епизоотичната обстановка, анализ на получените данни, популационни промени, настъпили в хода на изпълнението на програмата и др. фактори, влияещи върху нея;
* Контролира и прилага изпълнението на Програмата за надзор на салмонела в съответната община.
* Контролира вземането на проби от кокошки носачки и изпращането на пробите за изследването им в лаборатории.
* Събира и анализира данните от намиращите се в съответната община стада, изследвани за салмонела.
* Обобщава данните за положителни стада от животновъдни обекти, разположени на територията на съответната община.
* Попълва и води регистър в базата-данни за всички птицевъдни обекти с кокошки носачки.
* Изпраща в Отдел “Здравеопазване на животните” към съответното ОДБХ годишни доклади, съдържащи данните, посочени в Точки от 1 до 6, вкл.
	1. **Национален диагностичен научноизследователски ветеринарномедицински институт (НДНИВМИ) и одобрени лаборатории, в които се изследват побите, взети в рамките на програмата**

Съгласно чл. 52 от Закона за управление на агрохранителната верига (ЗУАХВ) Министърът на земеделието, храните и горите определя със своя заповед, националните референтни лаборатории за анализи, изпитвания и диагностика по предложение от изпълнителния директор на БАБХ. Съгласно чл. 51, ал. 2 от ЗУАХВ, изпълнителния директор на БАБХ определя със Заповед официалните лаборатории, в които се извършват анализи, изпитвания и диагностика на салмонела. Лабораториите се включват в списък, който се публикува на интернет страницата на БАБХ и трябва да отговарят на изискванията на чл. 37, параграфи 1, 3,4 и 5 от Регламент (ЕС) 2017/625.

Лабораториите трябва да отговарят на следните минимални изисквания:

1. Да бъдат определени видовете изследвания и анализи, които се извършват от тях;
2. Да отговаря на изискванията за добра лабораторна практика;
3. Да осъществява бърза комуникация с лабораториите в страната, съответните референтни лаборатории на държавите-членки и съответната референтна лаборатория на Европейския съюз.

Лабораторните изследвания за изпитване на салмонелае разрешено да бъдат провеждани само в акредитирани за целта лаборатории**.**

* + 1. **Лаборатории в структурата на БАБХ:**
* Национална референтна лаборатория “Салмонела, кампилобактер, стафилококи и антимикробна резистентност“, София;
* Лаборатория „Бактериални заболявания по животните и хранителни среди“ към НДНИВМИ, София;
* Централна лаборатория за ветеринарно-санитарна експертиза и екология (ЦЛВСЕE);
* Изпитателно-диагностична лаборатория (ИДЛ) към ОДБХ-Шумен;
* ИДЛ към ОДБХ-Благоевград;
* ИДЛ към ОДБХ-Варна;
* ИДЛ към ОДБХ-Враца;
* ИДЛ към ОДБХ-Хасково;
* ИДЛ към ОДБХ-Сливен.
	+ 1. **Одобрени частни лаборатории:**
* Лаборатория за изследване на храни, фуражи и биологични материали към „Районна ветеринарна станция – Русе“
* „Биофарм-Инженеринг” АД - гр.Сливен
* Лаборатория за изпитване „Алименти“, „Ди енд Ви Консулт“ ООД – гр. Пловдив
* „ИЛ“Лаб Стандарт ВСЕ“ООД гр. Велико Търново, одобрена със Заповед № РД 11-757/11.04.2017 на Изпълнителния директор на БАБХ .

Всички положителни изолати, получени от проведените лабораторни изследвания трябва да бъдат изпращани за потвърждаване и типизиране в:

Национална референтна лаборатория „Салмонела, кампилобактер, стафилококус и антимикробна резистентност“ при НДНИВМИ, бул. „Пенчо Славейков“ 15А, София 1606, Тел.: 02/952 3903.

Задължително е всички лаборатории, извършващи диагностика на Салмонелозата да използват методологията, посочена в Регламент на Комисията (ЕО) 213/2009.

Всички резултати следва да се разглеждат като **валидни**, само и единствено ако е доказано, че съответните изследвания отговарят на изискванията на **Регламент на Комисията (ЕО) № 213/2009**.

Официалните проби за контрол трябва да бъдат изпитвани в акредитираните държавни лаборатории. Пробите от самоконтрол могат да бъдат изследвани в одобрени частни или държавни лаборатории. Положителните проби, получени при изследвания в частна или държавна лаборатория трябва да бъдат изпращани за потвърдително изследване и серотипизиране до НРЛ в София.

Всички лаборатории, включени в програмата, трябва да вземат участие в междулабораторни тестове за пригодност (ринг тестове). НРЛ трябва да взема редовно участие в междулабораторни тестове за пригодност (ринг тестове за серотипизиране и изолиране на Салмонела), организирани от Референтна лаборатория за Салмонела на ЕС. НРЛ е отговорна за обучението и организирането на ринг тестове за другите лаборатории, включени в Програмата.

1. **Териториален обхват**

**4.1.** Описание и разграничаване на географски и административни региони, в които програмата ще бъде изпълнявана

Програмата следва да бъде изпълнявана на територията на цялата страна, включваща 28 административни области.

**4.2.** Мерки, изпълнявани по програмата

**4.2.1.** Мерки и законови разпоредби, по отношение на обявяването на заболяването:

Заболяването подлежи на обявяване по чл. 18-23 от Регламент (ЕС) 2016/429 и Закона за ветеринарномедицинската дейност (ЗВД).

**4.2.2.** Прицелни животни и популация от животни:

Националната Програма за контрол ще бъде изпълнявана и прилагана върху цялата територия на Република България и ще се прилага по отношение на всички бизнес оператори, произвеждащи яйца на търговска база с две изключения за случаите, когато:

* цялото производство е за лична употерба в домакинството на производителя (т.е. когато яйцата не попадат на пазара), или
* животновъдният обект е с под 350 кокошки и доставя продукцията си директно на краен потребител (напр. продажби на входа на фермата) или чрез местни търговци на дребно, доставящи само и единствено на краен потребител.

**4.2.3.** Мерки и законови разпоредби по отношение на регистрацията на животновъдните обекти и идентификация на животните:

Съгласно Регламент (ЕС) 2016/429 на Европейския парламент и на Съвета от 9 март 2016 година за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) и делегираните актове и актовете за изпълнение към него, операторите трябва да информират компетентния орган за обектите, в които отглеждат животни или събират, добиват, обработват и съхраняват зародишни продукти за целите на регистрация/одобрение. Съгласно Закона за ветеринарномедицинската дейност животните подлежат на идентификация, а животновъдните обекти на регистрация в БАБХ. БАБХ е официалната компетентна служба за идентификацията на животните, която поддържа компютъризирана информационна система за въвеждане на данни за идентифицираните животни и регистрираните животновъдни обекти – интегрирана информационна система – ИИС ВетИС.

Идентификация на стадо птици: „Всеки собственик е задължен да идентифицира стадото си по начин гарантиращ неговата проследяемост по всяко време. Собственикът може сам да избере начина за идентификация на стадото – това може да бъде номер съдържащ :номер на партидата+ дата на зареждане + номер на сградата и т.н.“

Всички търговски птицевъдни обекти за кокошки-носачки получават регистрационен номер и в съответствие с Наредба № 25 за минималните изисквания за хуманно отношение при отглеждане на кокошки-носачки (обн. ДВ, бр. 42 от 2006 г., транспонираща Директива на Комисията 2002/4/ЕО от 30 януари 2002 г. относно регистрацията на предприятията, в които се отглеждат кокошки-носачки, предмет на Директива на Съвета 1999/74/ЕО.

Минималният размер на стадо птици, които влизат в обхвата на програмата са:

- стада с повече от 350 птици-кокошки-носачки

Задълженията на всеки собственик на животновъден обект са описани в Закона за ветеринарномедицинската дейност

**4.2.4.** Изисквания за движение на животните и посочване на съответната нормативна база:

Законът за ветеринарномедицинската дейност (ЗВД) изисква от стопаните да водят документация за домашните птици, които влизат или напускат техните обекти (помещения). Тези документи (записи) трябва да съдържат информация за бройката, датата, и произхода или местоназначението. Записите се съхраняват за период от три години и се предоставят на компетентния орган за проверка.

По време на транспортиране живите птици трябва да бъдат придружавани от ветеринарномедицинско свидетелство за придвижване/транспортиране на животни, издадено от БАБХ в съответствие с Регламент на Съвета (ЕО) № 1/2005 за защита на животните по време на транспортиране.

Операторите желаещи да изнасят повече от 20 птици или яйца за люпенето друга държава членка (или определен трета държава), трябва да изпълнят изискванията на Регламент (ЕС) 2016/429 на Европейския парламент и на Съвета от 9 март 2016 година за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) и делегираните актове и актовете за изпълнение към него и да гарантират че пратката е придружена от ветеринарно-здравен сертификат /удостоверение/. В сертификата се посочва референтния номер на ветеринарния сертификат за птици, издаден в TRACES NT системата (системата по експертност и контрол на търговията). Сертификатът се издава от официален ветеринарния лекар, като се попълва и подписва върху предварително отпечатана бланкова форма, само след провеждане на подходящия за случая клиничен преглед на птиците, проведен от същия ветеринарен лекар.

Всички официални ветеринарно-здравни сертификати, издадени за износ на домашни птици и на яйца за люпене, се записват в системата по експертност и контрол на търговията (TRACES). Тази система позволява проследяване на износа на живи животни и яйца за люпене, които са придружени от ветеринарно-здравни сертификати. Системата TRACES NT изготвя ветеринарно-здравния сертификат за движение в Европейския съюз. TRACES NT е интернет основана система, която е собственост и се поддържа от Комисията.

Всяка пратка птици трябва да се придружава от информация, предоставена от ветеринарния лекар от мястото на изпращане на пратката и адресирана към официалния лекар, отговорен за мястото, за което същите са предназначени (за тяхното крайно местоназначение).

Операторите на фермерите трябва да водят документация с информация за птиците, които влизат или напускат техните обекти (помещения). Документацията трябва да съдържа информация за бройката, датата, произхода и местоназначението. Тази документация трябва да се пази в рамките на 3 години и да е налична при инспекция от страна на компетентния орган.

1. **Схеми за вземане на проби:**

На основа на оценка на риска всяка година 28-те ОДБХ представят планове за контролните мерките, които ще бъдат провеждани в птицевъдните ферми в съответния регион. Тези планове се одобряват ежегодно от БАБХ на централно ниво. За да се счете една инспекция във фермата като официален контрол в рамките на програмата за контрол на салмонела, официалния ветеринарен лекар трябва да вземе официални проби за откриване на Салмонела.

Рамката на пробовземането задължително трябва да обхваща всички възрастни стада кокошки носачки от домашни видове (*Gallus gallus*), включващи най-малко 350 птици и трябва да бъде в съответствие с изискванията на Регламент (ЕО) № 2160/2003 и Регламента на Комисията (ЕС) № 517/2011.

Приложение I към Заповед No РД 2489/15.12.2016 год. на Изпълнителния директор на БАБХ определя схема за вземане на проби за салмонела от различни категории птици и в съответствие с изискванията на горепосочените два Регламента.

**Официален контрол**

За период от една календарна година се очаква да е извършено най-малко 1 официално пробовземане на поне едно стадо от стопанство, в което се отглеждат най-малко 1000 птици.

При всяко официално пробовземане се взимат най-малко 2 фекални проби + 1 допълнителна прахова/фекална проба за едно изследвано стадо. Праховата проба е за предпочитане поради по-голямата чувствиетелност.

**Самоконтрол**

Пробите от самоконтрол трябва да бъдат взети от собственика на обекта или от лице определено от собственика (в повечето случаи регистриран ветеринарен лекар, който е подписал договор със собственика на фермата), в съответствие с Програмата за контрол на Салмонела. Лицето отговорно за взимане на проби в рамките на самоконтрола трябва да бъде обучено за това от официалния ветеринарен лекар, отговорен за фермата.

Самоконотролът се извършва на еднодневна възраст, 4 седмична, 2 седмици преди пронасяне, 22-26 седм. възраст, след което на всеки 15 седмици и две седмици преди клане.

Схемата за вземане на проби и вида на пробите е описан в таблицата по-долу:

|  |
| --- |
| **ВЗЕМАНЕ НА ПРОБИ ОТ КОКОШКИ НОСАЧКИ ОТ РОДА *GALLUS GALLUS*** |
| **Място на вземане на пробата** | **Единица за вземане на пробите** | **Вземане на пробата от:** | **Време за вземане на пробата** | **Вид на пробата** |
| **ПОДРАСТВАНЕ – КОКОШКИ НОСАЧКИ** |
| Ферма  | Една партида | Собственик | Еднодневни | Фекални проби от 5 произволни касетки. Изследва се като 1 сборна проба за всяко стадо; |
| Ферма  | Стадо  | Собственик  | 4 седм. възраст | 2 чифта чорапчета/ Изследва се като 1 сборна проба за всяко стадо;Клетъчно: 2x150 проби/ 5х 60 проби от свежи фекалии; Изследва се като 1 сборна проба за всяко стадо |
| Ферма  | Стадо  | Собственик /официален контрол \* | 2 седм. преди преместване или пронасяне  | 2 чифта чорапчета/ Изследва се като 1 сборна проба за всяко стадо;Клетъчно: 2x150 проби/5х 60 проби от свежи фекалии; Изследва се като 1 сборна проба за всяко стадо. |
| **ВЪЗРАСТНИ КОКОШКИ НОСАЧКИ** |
| Ферма  | Стадо  | Собственик | От 22-26 седмична възраст на всеки 15 седм. | 2 чифта чорапчета/ Изследва се като 1 сборна проба за всяко стадо;Клетъчно: 2x150 проби/5х 60 проби от свежи фекалии; Изследва се като 1 сборна проба за всяко стадо |
| Ферма  | Стадо  | Официален контрол  | Веднъж годишно  | 2 чифта чорапчета/ Изследва се като 2 отделни проби за всяко стадо;Клетъчно: 2x150 проби/5х 60 проби от свежи фекалии; Изследва се като 2 отделни проби за всяко стадо;**Допълнително: 1 прахова проба (100 г)** от местата, където има налична или **1 фекална проба**; |
| Ферма  | Стадо  | Собственик /официален контрол \* | 2 седм. преди клане | 2 чифта чорапчета/ Изследва се като 1 сборна проба за всяко стадо;Клетъчно: 2x150 проби/5х 60 проби от свежи фекалии; Изследва се като 1 сборна проба за всяко стадо. |
|  |
| **ДРУГИ ПРИЧИНИ ЗА ВЗЕМАНЕ НА ПРОБИ** |
| * В случаи на съмнение за наличие на *S.Enteritidis* или *S.Typhimurium* в стадото. Изпращат се следните проби – стандартните проби (фекални, обувни тампони „чорапчета“, яйчни черупки, яйца, подложни хартии) се съпровождат с проби от фураж, смивки от съоръжения, цели трупчета (5 трупчета от хале).
* В случай на съмнение за манипулиране на пробите.
* На възраст 22-26 седмици при стада, отглеждани в сгради, където Салмонела е била открита в предишно птиче стадо.
* От всички стада в обекта, в случаи, когато *S. Enteritidis* и *S.Typhimurium* е била открита в едно стадо в обекта с цел установяване източника на инфекция. В случаи на инфекции със салмонела при разследване на взрив причинен от храна.
* В случай, че КО реши, че е необходимо.
* Клинични признаци;
* При изхранване с фураж, в които има доказано наличие на Салмонела.
* Внос на птици във фермата, от ферма, която е инфектирана със Салмoнела.
 |
|  |

**5.1. Мерки, прилагани в случай на получаване на положителен резултат:**

**Контролни мерки и известяване на положителни резултати:**

В случаи на съмнение за/или констатиране на *Salmonella Еnteritidis* или на *Salmonella Тyphimurium*, Националната референтна лабортория (НРЛ) следва незабавно да уведоми за това ЦУ на БАБХ.

„Съмнително стадо“ е всяко стадо с неясен здравен сатус, по всяко време, когато официалния ветеринарен лекар прецени или се осъмни, както и всяко стадо, за което се изчаква лабораторен резултат, когато друго в рамките на фермата е потвърдено като положително за наличие на Салмонела.

При случаи на „Съмнително стадо“ за инфектирано със *Salmonella Еnteritidis* или *Salmonella Тyphimurium*, ЦУ на БАБХ и съответните ОДБХ на регионално ниво трябва да:

* забранят движението на птици и яйца от фермата. Цялото производство трябва да бъда поставено под възбрана, доколкото това е възможно;
* проведат епидемиологично проучване;
* проследяване на продукцията, излязла от фермата 10-15 дни назад.
* проверка на дневниците във фермата и мерките за биосигурност;
* взимане на проби от фуража и водата. Пробите от фуража се вземат от инспекторите, отговорни за официалния контрол на фуражите в ОДБХ;
* да вземат допълнителни проби от съмнителните стада

Всяка мярка от гореописаните мерки се изпълнява се съгласува със ЦУ на БАБХ –

„Положително стадо“ е всяко стадо, за което

а) е установено наличието на значимите серотипове на Salmonella (различни от ваксинни щамове) в една или повече от взетите от стадото проби, дори и ако значимите серотипове на Salmonella са открити само в прахова проба или тампон; или

б) антимикробни препарати или инхибитори на растежа на бактериите са открити в стадото.

Когато при кокошки-носачки се потвърди наличие на *Salmonella Enteritidis* или на *Salmonella Typhimurium*:

1. яйцата не трябва да се използват за директна човешка консумация в качеството им на яйца за консумация, освен ако същите не са добити от търговско стадо с кокошки-носачки, което е обект на национална програма за контрол, и ако не са поставени възбрана
2. разрешено е използване за човешка консумация на яйца с произход от стадо с неустановен здравен статус, за които е налице съмнение, че биха могли да са заразени или че са заразени с някои от серотиповете на Салмонела, за които е поставена цел да бъдат редуцирани или които са установени като такива в източника на инфекцията при конкретно огнище на заболяване, пренасяно с храна, само и единствено при условие, че същите са третирани по начин, гарантиращ унищожаването на всички серотипове на Салмонела със значимост за общественото здраве и това е проведено в съответствие със законодателството на ЕС за хигиена на храните.

Яйца с произход от стада с неустановен здравен статус, за които се подозира, че са заразени, или които са заразени с някои от серотиповете на Салмонела, за които е поставена цел да бъдат редуцирани или които са установени като такива в източника на инфекцията при конкретно огнище на заболяване, пренасяно с храна, задължително трябва да бъдат:

а) категоризирани като яйца от Клас “Б”, както това е определено в дефиницията на Член 2(4) от Регламент на Комисията (ЕО) № 557/2007 формулиращ подробни правила за прилагането на Регламент на Съвета (ЕО) № 1028/2006 за маркетинговите стандарти за яйцата;

б) маркирани с идентификационната маркировка, посочена в член 10 от Регламент на Комисията (ЕО) № 557/2007, който ясно ги разграничава като различни от яйцата от Клас “А”, преди яйцата да бъдат насочени за термична преработка или унищожени. Ако не са предназначени за човешка консумация, такива яйца трябва да бъдат използвани или унищожавани в съответствие с разпоредбите на Регламент (ЕО) № 1069/2009;

в) задържани във фермата, от която са добити или да бъдат насочени към пакетиращ център, само при условие, че на компетентните органи са предоставени гаранции за осигуряване на ефективна проследимост на партидата, с цел предотвратяване на възможната кръстосана контаминация между или на яйца от други птичи стада.

3. Когато птици от заразени стада биват заклани или унищожавани по друг начин, следва да се предприемат всички необходими стъпки за намаляване на риска от разпространение на зоонози дотолкова, доколкото това е възможно. Клането трябва да се изпълнява при пълно спазване на законодателството на Европейския съюз за хигиена на храните. Допустимо е продуктите, добити от такива птици, да бъдат предлагани на пазара за човешка консумация при спазване на законодателството на Европейския съюз за хигиена на храните. Ако не са предназначени за човешка консумация, такива продукти трябва да бъдат използвани или унищожавани в съответствие с разпоредбите на Регламент (ЕО) № 1069/2009.

От собственика или отговорното за стадото лице се изисква да почисти и дезинфектира сградата, в която заразените птици са били гледани. Не е разрешено новото зареждане да се осъществи, докато не е проведено почистване и дезинфекция и не са взети официални проби след почистването и дезинфекцията, които да са отрицателни за *S. Еnteritidis* или *S. Typhimurium* (включително еднофазни *S. Typhimurium* серотипове с антиген формула 1,4,/5/,1 2 :i). Проби за официален контрол на ефективността от дезинфекцията се изпращат и изследват в Лаборатория по бактериални заболявания по птиците към НДНИВМИ, София.

Гореописаните мерки при положителни резултати са посочени и в „Инструкция за предприемане на мерки при положителни резултати за Салмонела при птици“ Приложение VI към Заповед No РД11-1773/31.08. 2018 г. . на Изпълнителния директор на БАБХ.

**5.2. Вземане на потвърдителни проби и контрол на използването на антимикробни препарати, инхибитори и дезинфектатнти:**

**Допълнителни (или потвърдителни) официални проби за потвърждаване на резултата,** може да се извърши само от официален ветеринарен лекар и при следните условия:

- касае се за изключителни обстоятелства, защото има съмнение относно истинността на получения резултат (фалшиво положителен или фалшиво отрицателен резултат).

- предварително е представено обосновано искане/декларация от заявителя /собственика за извършване на потвърдително пробовзеане.

- предварително е съгласувано с ЦУ на БАБХ.

Спазва се следния протокол за взимане на проби, които се изследват в одобрените лаборатории по т. 5.2.4 , буква А за изпитване на Салмонела при птици, а именно:

* 7 броя проби 5 чифта обувни тампони “чорапчета” (при кокошки отглеждани свободно или подово) или 5 сборни фекални проби при кокошки отглеждани клетъчно и 2 прахови проби; *или*
* бактериологично изследване на сляпото черво и яйцепровода на 300 кокошки (трупове); *или*
* 4000 яйца

**Задължително се взима проба за остатъци от антимикробни/антибактериални средства** – проба от матрица мускул и черен дроб от тестваната партида птица се изпраща за изследване в Централна лаборатория за ветеринарно-санитарна експертиза и екология (ЦЛВСЕЕ)

Потвърдителните проби не се вземат рутинно след всеки получен положителен резултат от проба от самоконтрол. Потвърдителни проби се вземат само в изключителни случаи, както е описано по-горе.

Компетентният орган може да отмени наложените забрани когато:

(а) в резултат на епидемиологичното проучване на хранителните инфекции, стадото от кокошки носачки не е източник на инфекция за хората чрез консумиране на яйца или яйчни продукти съгласно чл. 8 на Директива 2003/99/ЕО;

и

(б) стадото е в обхвата на националната програма за контрол и серотиповете Салмонела, за които е определено намаляване не са потвърдени чрез пробите взети по-горе от компетентните власти:

**Мерките по възбрана не се вдигат, както и новозаселване /репопулация на помещенията не се разрешава,** ако почистване и дезинфеция на помещенията не са извършени и последващите тестове не са показали задоволителен резултат.

**5.3. Официално пробовземане от фуражи за птици**

В съответствие с изпълнението на Регламент (EС) 2017/625 и във връзка с чл. 3, ал. 1, т. 4 от Закона за българската агенция по безопасност на храните, като компетентен орган за извършване на официалният контрол на фуражите в Република България е определена Българската агенция по безопасност на храните.

Във връзка с изпълнение на изискванията на чл. 9 и чл. 10 от Регламент (ЕО) № 183/2005, относно хигиена на фуражите и съгласно Закон за фуражите, операторите от фуражния сектор трябва да бъдат одобрени или регистрирани от БАБХ и вписани в регистър в съответствие с чл. 19 от регламента. Регистрите на одобрените и регистрирани оператори във фуражния сектор се водят и поддържат в ОДБХ. БАБХ поддържа и актуализира съответните национални регистри, които се публикуват на интернет страницата й.

Проверките в обектите във фуражния сектор се извършват от инспектори/експерти, отговорни за официалния контрол на фуражите в съответната ОДБХ.

Българската агенция по безопасност на храните извършва пробовземане от фуражи, както следва:

* проби от фуражи на ниво производители на фуражни суровини и на комбинирани фуражи, както и от търговци на едро, които предлагат фуражните суровини и комбинираните фуражи в пакетирано и в насипно състояние
* пробовземане от фуражи на ниво ферми.

Броят на пробите е определен на базата на ясно разписани критерии за оценка на риска и в съответствие с разпоредбите на Регламент (ЕС) № 2017/625, както и въз основа на данните от изследванията и анализите, извършени през предходната година.. Настоящият план включва също и минимален брой салмонелни проби, взети от получавани от трети държави пратки с комбинирани фуражи за птици.

Никакви положителни резултати не са отчетени по отношение на този параметър. Ако се получи положителен резултат, мерките и действията, които следва да се предприемат ще бъдат основани на и в съответствие с Оперативен план за действие при извънредни ситуации, които произтичат от фуражи и Процедура за предприемане на действия в случай на установяване на *Salmonella spp.* във фуражи.

**5.4. Официален контрол на други етапи от хранителната верига:**

Съгласно националното законодателство (Закон за ветеринарномедицинската дейност, Закон за управление на агрохранителната верига и Закон за фуражите) предприятията за производство, съхранение и търговия с храни или фуражи, трябва да бъдат одобрени и регистрирани от БАБХ, и въведени в съответните регистри. Водените регистри на одобрените и регистрирани обекти са електронни и са публично достъпни.

Официалните проверки в предприятията за производство, съхранение и търговия с храни се извършват от официалните ветеринарни лекари от БАБХ/или съответната ОДБХ.

Официалните проверки в предприятията за производство, съхранение и търговия с фуражи се извършват от инспектори, отговорни за официалния контрол на фуражите от БАБХ/или съответната ОДБХ.

Официалните проверки в предприятията за производство, съхранение и търговия с храни се провеждат в съответствие с разпоредбите на Регламент (ЕС) 2017/625 на Европейския Парламент и на Съвета, който определя конкретните правила за организиране на официалния контрол на продуктите от животински произход, предназначени за човешка консумация.

Броят на пробите е изчислен от официалните ветеринарни лекари на базата на оценка на риска и на вида и качеството на материалите, включени в преработката на храните, както и на база резултати от предишни проверки.

Вземането на проби от храни с птичи произход следва да се извършва в съответствие с разпоредбите на Регламент (ЕО) 2073/2005 за микробиологичните критерии за хранителните продукти. Честотата на взимането на проби може да се увеличи или намали в зависимост от резултатите, получени при изследване на пробите.

Ежегодно, Областните дирекции по безопасност на храни изготвят програми за броя на проверките на контролираните от тях предприятия за производство, съхранение и търговия с животински продукти.

***Структура на производството на храни:***

Производството, съхранението и търговията с храни от животински произход се извършва в:

* производствените предприятия;
* обектите за съхранение и търговия на едро;
* обекти за търговия на дребно с продукти от животински произход;
* ресторанти (и др. заведения за обществено хранене).
1. **Ваксинация, ваксинационна схема, използвани ваксини:**

В Република България не е забранено използването на ваксини за контрола на салмонелата при домашните птици.

В официалния регистър на ветеринарномедицинските продукти са вписани регистрирани и одобрени ваксини срещу *Salmonella spp.* при птици. Собствениците на птицевъдни обекти биха могли да ползват само одобрени от БАБХ ваксини по начина, посочен им от официалния ветеринарен лекар, отговорен за птицевъдните обекти.

Когато пробите са взети от ваксинирани домашни птици, в придружаващото каквито и да са проби писмо трябва задължително да се отбележат вида на ваксината и датата на прилагането й. Целта е да се осигури правилна основа за диференциация между полеви и ваксинален щам, като се спазят изискванията на Регламент (ЕО) № 1177/2006.

Съвместно със своя ветеринарен лекар операторът/собственикът имат право да разгледат възможността за ваксиниране на стадото срещу *Salmonella*, като за целта се използва продукт с разрешително за използване, издадено в съответствие с изискванията на Регламент на Комисията (ЕО) № 1177/2006 относно изискванията за използване на специфични контролни методи в рамките на националните програми за контрол на *Salmonella.*

Позволено е прилагането на ваксинация като превантивна мярка; същата не е алтернатива /заместваща мярка/ на изпълнението на изискванията на Анекс ІІ С от Регламент на Комисията (ЕКО) № 2160/2003 за използването на специфични контролни методи в рамките на национални програми за контрол на *Salmonella.*

Антимикробни препарати не могат да се използват за контрол на Салмонела, с изключение на посочените в Регламент на Комисията (ЕО) № 1177/2006.

Ако стадото е под въздействие на третиране с антимикробни препарати по причини за опазване на здравето на животните или за хуманно отношение към тях, след изтичането на съответния карентен срок, предписан в разрешителното за ползване на препарата, от стадото трябва отново да се вземе и изследва проба. Собствениците на птичи стада са задължени да водят записи /документация/ за ползването на антимикробни препарати, които да предоставят за проверка. Лабораторният контрол на използването на антимикробни препарати е описан в т. 5. 2.

1. **Измерини цели за постигане в периода за изпълнение намерките в програмата**

|  |  |  |  |
| --- | --- | --- | --- |
| **Показател (за цялата страна)** | **2022** | **2023** | **2024** |
| Констатирани огнища на салмонела при кокошки-носачки | 0 | 0 | 0 |

1. **Свързани документи и полезни връзки**

<https://tinyurl.com/y6x68ocw>

<https://www.oie.int/standard-setting/terrestrial-manual/access-online/>

1. **Исторически и епизоотологични данни относно разпространението на салмонелози по птиците в България**

<https://www.bfsa.bg/bg/Page/epi_data/index/epi_data/>